‘બીજું કંઈ નહીં. બસ આ બી.પી. વળગ્યું છે અને તેનાથી પરેશાની રહે છે. મન બેચેન રહે છે. ડોક્ટર કહે છે કે બહુ વિચાર ન કરો. પણ એકલો પડી રહું છું ત્યારે કોઈ ને કોઈ વિચારો આવી જ જાય છે, અને મન ઉદાસ થઈ જાય છે. થોડુંઘણું તો હું બહાર ફરવા જાઉં છું, પણ બાકીના સમયમાં એકલતા સહેવાતી નથી. સાચું કહું તો આવા સમયે મારી પત્નીની બહુ યાદ આવે છે. પણ શું થાય ? જે પરિસ્થિતિ છે તે સ્વીકાર્યા વગર છૂટકો નથી. ઘરમાં એકલા રહેવું બહુ વસમું લાગે છે. બસ આ જ મારો પ્રશ્ન છે. આજે તમે આવ્યાં તો ઘણું સારું લાગ્યું. બીજું કોઈ અગત્યનું કામ ન હોય તો સાંજ સુધી રોકાઓ.’ સુનંદાબેને તેમની પરિસ્થિતિ જોઈને રોકાવાનું નક્કી કર્યું. ઘરમાં જઈ તેમણે જાતે ચા બનાવી. નાસ્તાનું પૂછ્યું. આખો દિવસ તેઓ અશ્વિનભાઈ જોડે બોલતાં રહ્યાં. તેમને ઘણું સારું લાગ્યું. ભરપૂર વાતો કરીને સાંજે મોડેથી ઘરે જવા તેમણે અશ્વિનભાઈની રજા લીધી.